

**LIETUVOS RESPUBLIKOS SEIMO**

**PETICIJŲ KOMISIJA**

**IŠVADA**

**DĖL ERNESTO JASAIČIO PETICIJOS**

2022 m. balandžio 13 d.

Vilnius

Lietuvos Respublikos Seimo Peticijų komisija 2022 m. balandžio 13 d. posėdyje iš esmės išnagrinėjo Ernesto Jasaičio peticiją ir priėmė sprendimą atmesti šioje peticijoje pateiktus pasiūlymus papildyti Lietuvos Respublikos valstybės informacinių išteklių valdymo įstatymą nuostatomis dėl valstybės informacinių išteklių (informacinių sistemų ir registrų) teikiamų viešųjų elektroninių paslaugų prieinamumo užtikrinimo ir pritaikymo neįgaliesiems, o techninius standartus, teisinius, organizacinius ir kitus reikalavimus pavesti nustatyti Lietuvos Respublikos Vyriausybei ar kitai įgaliotai institucijai įstatymų įgyvendinamuosiuose teisės aktuose.

Sprendimas priimtas, atsižvelgus į Lietuvos Respublikos teisingumo ministerijos, Lietuvos Respublikos ekonomikos ir inovacijų ministerijos, Lietuvos Respublikos socialinės apsaugos ir darbo ministerijos, Informacinės visuomenės plėtros komiteto nuomones ir dėl išvadoje išdėstytų motyvų.

E. Jasaičio teigimu, nereti atvejai, kuomet valstybės informacinės sistemos ir registrai nėra tinkamai pritaikyti neįgaliesiems (pvz., asmenims su regėjimo negalia – akliems ar silpnaregiams), o tai reiškia, kad asmenys su negalia negali ar tik iš dalies, su kitų asmenų pagalba, gali pasinaudoti elektroninėmis priemonėmis teikiamomis viešosiomis paslaugomis, dėl elektroninių ir techninių priemonių nepritaikymo neįgaliesiems naudodamiesi paslauga susiduria su techninėmis problemomis ar trikdžiais. Siekiant užtikrinti lygias galimybes, sąlygas ir prieinamumą neįgaliesiems asmenims naudotis teikiamomis viešosiomis paslaugomis, peticijoje siūloma tobulinti teisinį reglamentavimą.

Pažymėtina, kad Valstybės informacinių išteklių valdymo įstatymo tikslas – užtikrinti tinkamą valstybės informacinių išteklių kūrimą, tvarkymą, valdymą, naudojimą, priežiūrą, sąveiką, planavimą, finansavimą ir saugą, nustatant valstybės informacinių išteklių rūšis, valstybės informacinių išteklių politikos formavimą ir jos įgyvendinimą, registrų ir valstybės informacinių sistemų valdytojų, registrų ir valstybės informacinių sistemų tvarkytojų teises, pareigas ir atsakomybę, taip pat pagrindinius valstybės informacinių išteklių kūrimo ir tvarkymo principus. Šio įstatymo 10 straipsnyje nustatyta, kad institucijos, kurdamos ir tvarkydamos valstybės informacinius išteklius, savo veikloje turi vadovautis valstybės informacinių išteklių prieinamumo principu, kuris reiškia, kad valstybės informacinius išteklius siekiama kurti taip, kad prireikus jais galėtų naudotis visi fiziniai asmenys, nepaisant jų lyties, rasės, tautybės, kalbos, kilmės, negalios, socialinės padėties, tikėjimo, įsitikinimų ar pažiūrų, amžiaus, lytinės orientacijos, etninės priklausomybės ir religijos. Kaip teisingai pastebėta E. Jasaičio peticijoje, minėtame įstatyme nėra nuostatų, kurios detalizuotų ir sukonkretintų šio principo įgyvendinimą. Tačiau atkreiptinas dėmesys, kad Valstybės informacinių išteklių valdymo įstatyme kitų principų įgyvendinimas taip pat nedetalizuojamas, todėl manytina, kad minėtame įstatyme detalizavus valstybės informacinių išteklių prieinamumo principą elektroninių paslaugų prieinamumo tik neįgaliesiems aspektu, būtų sudarytos išskirtinės ar nevienodos sąlygos vienai iš tikslinių grupių. Taip pat atkreiptinas dėmesys, kad, remiantis Valstybės informacinių išteklių valdymo įstatymo 11 straipsnio 2 dalies 11 ir 12 punktų nuostatomis, institucijos, kuriančios ir tvarkančios valstybės informacinius išteklius, privalo diegti tik tas technines, programines, teisines ir organizacines priemones, kurios nenustato išimtinių duomenų teikimo sąlygų ar nepagrįstų apribojimų, siaurinančių duomenų panaudojimo galimybes, taip pat minėtos institucijos privalo fiksuoti informacijos ar elektroninių paslaugų gavėjų nuomones ir vadovaujantis jomis tobulinti tvarkomus valstybės informacines sistemas ir (arba) registrus.

Prievolė subjektams pritaikyti teikiamas elektronines viešąsias ir administracines paslaugas įvairioms tikslinėms grupėms yra įtvirtinta Bendrųjų reikalavimų valstybės ir savivaldybių institucijų ir įstaigų interneto svetainėms ir mobiliosioms programoms apraše, patvirtintame Vyriausybės 2003 m. balandžio 18 d. nutarimu Nr. 480 „Dėl Bendrųjų reikalavimų valstybės ir savivaldybių institucijų ir įstaigų interneto svetainėms ir mobiliosioms programoms aprašo patvirtinimo“ (toliau – Aprašas). Aprašo 36 punkte nustatyta, kad įstaigų interneto svetainės ir mobiliosios programos, įskaitant jose teikiamas elektronines viešąsias ir administracines paslaugas, taip pat kitos įstaigų valdomos interneto svetainės ar mobiliosios programos, jeigu jose pateikiama tikslinėms grupėms aktuali informacija, privalo būti prieinamos siekiant užtikrinti, kad jos būtų suvokiamos (informacija turi būti pasiekiama naudotojams priimtinais būdais), valdomos (interneto svetainė ar mobilioji programa neturi reikalauti iš naudotojo veiksmų, kurių jis negali atlikti), suprantamos (informacija arba veiksmas negali viršyti naudotojo suvokimo galimybių) ir tvarios (vystantis technologijoms interneto svetainė ar mobilioji programa turi išlikti pasiekiama). Aprašo 37−40 punktuose yra nustatyti techniniai standartai, kuriuos turi atitikti interneto svetainė, kad būtų laikoma, jog ji atitinka prieinamumo reikalavimus. Aprašo 41 punkte yra nustatyta išimtis – įstaigos (išskyrus įstaigas, kurių tikslinė grupė – neįgalieji) gali nesilaikyti Aprašo 36 punkto reikalavimų, jeigu šių reikalavimų laikymasis įstaigai sudarytų neproporcingą naštą. Tačiau, remiantis Aprašo 42 punktu, prieš priimdama sprendimą nesilaikyti Aprašo 36 punkto reikalavimų, įstaiga visais atvejais privalo įvertinti, ar Aprašo 36 punkto reikalavimų laikymasis jai sudarytų neproporcingą naštą.

Šiame kontekste atkreiptinas dėmesys, kad kuriant ir tvarkant valstybės informacinius išteklius taip pat taikoma Valstybės informacinių sistemų gyvavimo ciklo valdymo metodika, patvirtinta Informacinės visuomenės plėtros komiteto prie Susisiekimo ministerijos direktoriaus 2014 m. vasario mėn. 25 d. įsakymu Nr. T-29 „Dėl Valstybės informacinių sistemų gyvavimo ciklo valdymo metodikos“ (toliau – Metodika). Metodikos 6 punkte yra nustatyta, kad valstybės informacinė sistema, kai teikiamos viešosios ar administracinės elektroninės paslaugos, turi būti pritaikyta naudotis neįgaliesiems remiantis Neįgaliesiems pritaikytų valstybės ir savivaldybių institucijų ir įstaigų interneto svetainių kūrimo, testavimo ir įvertinimo metodinėmis rekomendacijomis, patvirtintomis Informacinės visuomenės plėtros komiteto prie Lietuvos Respublikos Vyriausybės direktoriaus 2004 m. kovo 31 d. įsakymu Nr. T-40 „Dėl Neįgaliesiems pritaikytų valstybės ir savivaldybių institucijų ir įstaigų interneto svetainių kūrimo, testavimo ir įvertinimo metodinių rekomendacijų patvirtinimo“. Be to, Metodikoje nustatyta, kad sukurtas valstybės informacinės sistemos funkcionalumas, įskaitant pritaikymą naudotis neįgaliesiems, įdiegiamas ir išbandomas testinėje aplinkoje ir testuojamas vadovaujantis specifikacijoje aprašyta testavimo organizavimo tvarka. Valstybės informacinės sistemos techninio aprašymo (specifikacijos) rengimo reikalavimuose nustatyta, kad specifikacijoje aprašoma, kaip bus vykdomas atitikimo nustatytiems veiklos ir realizavimo reikalavimams vertinimas, testavimo tvarka, testavimo grupių organizacinė struktūra, testavimo dokumentai ir nurodoma, kad viešųjų ar administracinių elektroninių paslaugų pritaikymo naudotis neįgaliesiems testavimas ir vertinimas atliekamas remiantis Neįgaliesiems pritaikytų valstybės ir savivaldybių institucijų ir įstaigų interneto svetainių kūrimo, testavimo ir įvertinimo metodinėmis rekomendacijomis.

Taigi teisės aktuose subjektams (valstybės informacinių sistemų ir registrų valdytojams) yra nustatyta prievolė užtikrinti, kad teikiamos elektroninės viešosios ir administracinės paslaugos būtų prieinamos įvairioms tikslinėms grupėms (įskaitant ir neįgaliuosius asmenis). Taip pat teisės aktuose yra nustatytas ir minėtų nuostatų įgyvendinimo kontrolės mechanizmas: Valstybės informacinių išteklių valdymo įstatymo 6 straipsnio 2 dalies 6 punktu Informacinės visuomenės plėtros komitetui (toliau – Komitetas) pavesta analizuoti, kaip valstybės informaciniai ištekliai panaudojami valstybės valdymui ir viešosioms ir administracinėms paslaugoms teikti, o Lietuvos Respublikos teisės gauti informaciją ir duomenų pakartotinio naudojimo įstatymo 7 straipsnio 4 dalies 1 ir 2 punktais Komitetas yra paskirtas atsakingu už institucijų interneto svetainių ir mobiliųjų programų pritaikymo Apraše nustatytiems prieinamumo reikalavimams stebėseną, kuri atliekama remiantis Europos Komisijos nustatyta stebėsenos metodika, taip pat už skundų dėl institucijų interneto svetainių ir mobiliųjų programų nepritaikymo ar netinkamo pritaikymo prieinamumo reikalavimams nagrinėjimą ir dėl institucijos netinkamai atlikto vertinimo, ar prieinamumo reikalavimų laikymasis sudarys institucijai neproporcingai didelę naštą, nagrinėjimą Lietuvos Respublikos viešojo administravimo įstatymo nustatyta tvarka.

Komitetas, siekdamas įvertinti valstybės ir savivaldybių institucijų ir įstaigų interneto svetainių ir mobiliųjų programų pritaikymą neįgaliesiems, 2021 m. balandžio – gruodžio mėnesiais atliko valstybės ir savivaldybių institucijų ir įstaigų interneto svetainių atitikties prieinamumo reikalavimams tyrimą (toliau – Tyrimas), kurio ataskaita[[1]](#footnote-1) buvo pateikta Europos Komisijai. Tyrimo metu buvo nustatyta, kad dažniausiai interneto svetainėse ir portaluose nėra pateikiami paveikslėlių ir fotografijų aprašai alternatyviuoju tekstu, nustatomas nepakankamas teikiamos informacijos kontrastas, veikia netinkama navigacija, kuomet interneto svetainės naudotojas negali naviguoti svetainėje naudodamas tik klaviatūrą, nenurodoma esančių nuorodų paskirtis, kai nėra pateikiamas nuorodos alternatyvusis tekstas ir kt.

Komitetas, vykdydamas įgaliotosios institucijos funkcijas, nustatė ir viešai išplatino įstaigų interneto svetainių testavimo priemonių sąrašą[[2]](#footnote-2); šiuo veiksmu buvo siekiama įgalinti institucijas atlikti jų tvarkomų interneto svetainių savarankišką testavimą. Kaip jau buvo minėta, Komitetas atliko Tyrimą, kurio metu į interneto svetainių tobulinimo veiklą įtraukė daugiau kaip 140 valstybės ir savivaldybių įstaigų; tokio pat pobūdžio tyrimą Komitetas numato atlikti ir 2022 metais. Komitetas, siekdamas institucijose ugdyti papildomus gebėjimus savarankiškai įvertinti ir ištaisyti interneto svetainių prieinamumo trūkumus, rengia 4 savarankiško mokymo programas, kurios bus laisvai prieinamos internete ir apie kurias, jas parengus, bus informuotos visos valstybės įstaigos.

Taip pat pažymėtina, kad Vyriausybė 2021 m. lapkričio 10 d. nutarimu Nr. 933 „Dėl 2021–2030 metų plėtros programos valdytojos Lietuvos Respublikos socialinės apsaugos ir darbo ministerijos neįgaliesiems tinkamos aplinkos visose gyvenimo srityse plėtros programos patvirtinimo“ patvirtino 2021–2030 metų plėtros programos valdytojos Lietuvos Respublikos socialinės apsaugos ir darbo ministerijos neįgaliesiems tinkamos aplinkos visose gyvenimo srityse plėtros programą (toliau – Plėtros programa), kurioje viena iš numatytų pažangos priemonių yra „Užtikrinti informacinės infrastruktūros ir informacijos pritaikymą neįgaliųjų poreikiams“. Įgyvendinant Plėtros programos pažangos priemones, numatyta išspręsti informacijos prieinamumo problemas, su kuriomis susiduria neįgalieji.

Apibendrinant tai, kas išdėstyta, manytina, kad šiuo metu galiojančiame Valstybės informacinių išteklių valdymo įstatyme jau yra įtvirtintas vienas iš pagrindinių valstybės informacinių išteklių kūrimo ir tvarkymo principų – prieinamumo, kuriuo turi vadovautis visos institucijos, kurdamos ir tvarkydamos valstybės informacinius išteklius, subjektams, kurie teikia elektronines viešąsias ir administracines paslaugas, yra numatyta prievolė užtikrinti, kad teikiamos elektroninės viešosios ir administracinės paslaugos būtų prieinamos įvairioms tikslinėms grupėms (įskaitant ir neįgaliuosius asmenis). Taip pat teisės aktuose nustatytos prieinamumo principo įgyvendinimą detalizuojančios priemonės, t. y., kaip turi būti kuriami, testuojami ir vertinami neįgaliesiems pritaikyti valstybės informaciniai ištekliai, numatytas ir minėtų nuostatų įgyvendinimo kontrolės mechanizmas. Pažymėtina ir tai, kad, vadovaujantis Valstybės informacinių išteklių valdymo įstatymo 6 straipsnio 2 dalimi, yra paskirta už valstybės informacinių išteklių funkcinį suderinamumą, kūrimą, tvarkymą ir plėtrą atsakinga institucija – Informacinės visuomenės plėtros komitetas. Taip pat galima teigti, kad problemos dėl elektroninių paslaugų prieinamumo neįgaliesiems užtikrinimo ir šių problemų priežastys atsakingoms institucijoms yra žinomos ir yra numatytos priemonės šioms problemoms spręsti: tai būtų ir Socialinės apsaugos ir darbo ministerijos Plėtros programoje suplanuotų pažangos priemonių įgyvendinimas, ir Komiteto vykdoma veikla (pvz., valstybės institucijų informavimas, institucijų interneto svetainių ir portalų tyrimai, prieinamumo klaidų nustatymas ir kt.), kuri didina prieinamumo problematikos žinomumą tarp valstybės institucijų ir jų atsakingų specialistų, administruojančių ir prižiūrinčių interneto svetaines.

Vadovaujantis Lietuvos Respublikos peticijų įstatymo 12 straipsnio 3 dalimi ir Seimo Peticijų komisijos nuostatų, patvirtintų Lietuvos Respublikos Seimo 1999 m. lapkričio 11 d. nutarimu Nr. VIII-1408 „Dėl Seimo Peticijų komisijos nuostatų patvirtinimo“, 28 punktu, Seimo Peticijų komisijos išvada dėl Ernesto Jasaičio peticijoje pateiktų pasiūlymų atmetimo teikiama Seimui, taip pat siūloma įtraukti į Seimo pavasario sesijos darbotvarkę Seimo nutarimo „Dėl Lietuvos Respublikos Seimo Peticijų komisijos išvados dėl Ernesto Jasaičio peticijos“ projektą.

Komisijos pirmininkas Edmundas Pupinis

Rasa Griciūtė, tel. (8 5) 239 6817, el. p. rasa.griciute@lrs.lt

1. Lietuvos viešojo sektoriaus institucijų interneto svetainių ir mobiliųjų programų prieinamumo stebėsenos ataskaita: <https://ivpk.lrv.lt/uploads/ivpk/documents/files/Veikla/Veiklos_sritys/Interneto%20svetaini%C5%B3%20prieinamumas/Ataskaitos%20dokumentas.pdf> [↑](#footnote-ref-1)
2. Visa informacija interneto svetainių prieinamumo klausimais skelbiama Komiteto interneto svetainėje: <https://ivpk.lrv.lt/lt/veiklos-sritys-1/interneto-svetainiu-prieinamumas> [↑](#footnote-ref-2)